## L’Aeroport de Castelló programa en 2025 la major oferta de vols de la seua trajectòria amb una previsió de 14 rutes regulars

*** Vicente Martínez Mus destaca la previsió de superar en 2025 la barrera dels 300.000 passatgers, “i acostar-nos a l’objectiu del mig milió”
* El conseller subratlla els avanços de l’aeroport en els últims deu anys, en els quals ha sumat 1.300.000 passatgers i 54.000 operacions
* Anuncia que Arkadia Space duplicarà les seues instal·lacions amb la construcció de dos nous bancs d’assajos de motors espacials**

El conseller de Medi Ambient, Infraestructures i Territori, Vicente Martínez Mus, ha anunciat que l’Aeroport de Castelló operarà en 2025 el nombre més elevat de vols de la seua trajectòria, amb una previsió de 14 rutes regulars.

Així ho ha manifestat en l’obertura de l’‘Aeroport Castelló Business Forum’, una trobada professional que ha congregat en l’aeroport un centenar de representants d’aerolínies, indústria aeronàutica i aeroespacial, agents econòmics i empresarials i institucions del territori.

El conseller ha destacat l’aposta de la Generalitat per millorar la connectivitat aèria de Castelló. En este sentit, ha destacat el treball que ha realitzat Aerocas per a consolidar i reforçar l’oferta de destinacions. Així, en 2025 l’Aeroport de Castelló operarà el nombre més elevat de rutes de la seua trajectòria, amb una previsió de 14 connexions regulars, que milloren les 11 d’enguany.

“El pròxim 21 de desembre posarem en marxa una nova ruta a Astúries i en 2025 ja estan confirmades tres noves línies a Budapest, Cracòvia i Palma. A més, hem activat el procés per a posar en marxa, també en 2025, una nova ruta a Cluj, a Romania”, ha explicat.

“La conjunció de totes estes rutes donarà un nou impuls a l’aeroport i permetrà depassar l’any que ve la barrera dels 300.000 passatgers i acostar-nos a l’objectiu del mig milió”, ha subratllat Vicente Martínez Mus, que ha recordat que per a 2026 hi ha confirmades altres dos noves rutes a París i Stuttgart.

**Deu anys de l’obertura al trànsit**

El conseller ha destacat que el pròxim 11 de desembre es complix el desé aniversari de l’obertura al trànsit de l’aeroport. Sobre este tema, ha detallat que en estos deu anys s’han registrat prop d’1.300.000 passatgers i 54.000 moviments d’aeronaus.

“En este període, l’Aeroport de Castelló ha aconseguit un creixement sostingut de la seua activitat, i s’ha situat, tant en usuaris com en operacions, per davant d’altres instal·lacions d’Espanya amb una trajectòria més llarga”, ha destacat.

El conseller ha incidit en l’aposta per la diversificació de l’Aeroport de Castelló, que, en paral·lel al trànsit comercial, acull activitats vinculades al sector aeronàutic i aeroespacial.

**Arkadia Space i ESA-BIC**

Sobre l’àmbit aeroespacial, ha anunciat que en 2025 la companyia Arkadia Space duplicarà les seues instal·lacions en l’Aeroport de Castelló amb la construcció, almenys, d’altres dos bancs d’assajos de motors espacials, que se sumaran als dos ja existents.

Un creixement que té a vore amb el contracte nou que ha firmat l’empresa amb l’Agència Espacial Europea per a desenrotllar un motor per a les futures càpsules que atendran les necessitats de logística espacial d’Europa.

D’altra banda, el conseller ha assegurat que l’Aeroport de Castelló avança per a posar a punt l’ESA BIC Valencia Region, la primera incubadora d’empreses de l’Agència Espacial Europea a la Comunitat Valenciana. Ha recordat que s’ha obert una convocatòria per a captar les quatre primeres empreses emergents del total de 12 que formaran part del projecte. El termini per a presentar propostes venç el pròxim 17 de desembre i a mitat gener es farà la selecció.

**Nou pla estratègic**

Per part seua, el director general d’Aerocas, Justo Vellón, ha avançat que el nou pla estratègic de l’aeroport fixa com a eixos rectors per als pròxims cinc anys el creixement diversificat, la sostenibilitat, l’impacte positiu en el territori i la innovació.

Fecha: 04/12/2024